《春雪》
宋代·李弥逊

繁云初弄日，累霭渐韬霞。
夜色连空迥，春英入望赊。
白霓分羽卫，青女乱簪珈。
栩栩思轻蝶，飞飞欲尽花。
琼瑰才琐屑，龙凤忽交加。
骋岁邀难驻，便轻去莫遮。
似因风伯力，偏助水官夸。
阔布漫天阵，低成匝地洼。
升阶方浸润，投隙任欹斜。
杂逻争排拶，纵横类攫拿。
怙阴方汹汹，畏日尚哗哗。
遇坎宁辞险，投荒忽匿瑕。
谁能问轸域，何处辨隆窊。
眺远眸增眩，惊深吻尽呀。
势包夸海若，功盖补天娲。
赋象随开巧，嘘枯与物华。
黏枝拳宿鹭，折笔响翻鸦。
迳没虫书藓，滩平鸟篆沙。
冻池静凫鹜，衰草伏麋麚。
弱柳封腰束，停莎老髻丫。
圆方杂圭璧，牝牡失骊騧。
砌走冯夷蚌，檐垂白帝蛇。
趋明惊吏愕，唱晓误鸡哑。
表沴愁交积，占丰信有涯。
平施入穮蓘。馀润到蓬葭。
获早车应稇，稌多垄看秅。
沽帘迎路矗，赛鼓集祠挝。
梁苑曾延客，蓝桥正忆家。
剑歌悲杂缶，陶饮乐胜吁。
更觅刘及伴，相从咏雪车。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。